**Резултати от промяна на участието и прехвърляне на средства**

**на осигурени лица от един в друг съответен пенсионен фонд**

**за първото тримесечие на 2018 г.**

През първото тримесечие на 2018 г. в пенсионноосигурителните дружества са подадени общо 56 278 заявления за промяна на участие и прехвърляне на средства от един пенсионен фонд в друг.

Общо 47 568 осигурени лица от подалите заявления през първото тримесечие на 2018 г. са променили участието си и са прехвърлили средства в друг пенсионен фонд от съответния вид. В сравнение с четвъртото тримесечие на 2017 г., когато броят на лицата с променено участие е бил 47 942, се наблюдава намаление с 374 лица, или с 0,78 на сто.

През отчетния период броят на лицата, променили участието си в универсалните пенсионни фондове е 44 183 лица, а броят на променилите участието си в професионалните фондове – 2 971 лица. Отново най-малко осигурени лица са променили участието си в доброволните пенсионни фондове – 414 броя. Относителният дял на лицата, променили участието си, спрямо средния брой осигурени лица през периода в универсалните пенсионни фондове е 1,20 на сто, в професионалните – 1,00 на сто и в доброволните пенсионни фондове – 0,07 на сто.

Общата сума на прехвърлените средства на осигурени лица с променено участие, подали заявления през първото тримесечие на годината, е 140 174 974 лв., в т.ч. 125 664 983 лв. в универсалните фондове, 13 391 818 лв. в професионалните и 1 118 173 лв. в доброволните фондове. Общият размер на прехвърлените средства в сравнение с четвъртото тримесечие на 2017 г. се увеличава с 11 847 668 лв. или с 9,23 на сто. Относителният дял на прехвърлените средства, спрямо средния размер на нетните активи на универсалните пенсионни фондове е 1,19 на сто, на професионалните – 1,27 на сто и на доброволните пенсионни фондове – 0,11 на сто.

Средният размер на прехвърлените средства на едно осигурено лице, променило участието си през първото тримесечие на 2018 г., е 2 946,83 лв.